ฮั่งเส็งปิดเช้าพุ่ง 240.18 จุด คาดเฟดยังไม่รีบขึ้นดบ.หลังศก.โลกซบเซา
ฮั่งเส็งปิดเช้าพุ่ง 240.18 จุด คาดเฟดยังไม่รีบขึ้นดบ.หลังศก.โลกซบเซา
7 ต.ค. 2558

ดัชนีฮั่งเส็งตลาดหุ้นฮ่องกงปิดตลาดเช้าปรับตัวขึ้น โดยดัชนีฮั่งเส็งเพิ่มขึ้น 240.18 จุด หรือ 1.10% ปิดภาคเช้าที่ 22,071.80 จุด ท่ามกลางกระแสคาดการณ์ที่ว่าธนาคารกลางสหรัฐ (เฟด) จะยังไม่รีบปรับขึ้นอัตราดอกเบี้ย หลังจากเศรษฐกิจโลกและสหรัฐต่างส่งสัญญาณอ่อนแรง
การเปิดเผยข้อมูลเศรษฐกิจสหรัฐที่ย่ำแย่ในช่วงที่ผ่านมา ซึ่งรวมถึงตัวเลขจ้างงานนอกภาคเกษตรเดือนก.ย.ที่เพิ่มขึ้นน้อยกว่าคาดการณ์ ได้สกัดกระแสคาดการณ์เกี่ยวกับการปรับขึ้นอัตราดอกเบี้ยของเฟดภายในปีนี้ โดยนักลงทุนจำนวนมากประเมินว่าเฟดจะเลื่อนการปรับขึ้นดอกเบี้ยออกไปเป็นปี 2559 จากเดิมที่คาดไว้ในการประชุมนโยบายเดือนธ.ค.ปีนี้
ขณะเดียวกัน ตลาดมองว่าภาวะเศรษฐกิจโลกที่ซบเซาจะส่งผลให้เฟดทบทวนการตัดสินใจปรับขึ้นดอกเบี้ย หลังจากกองทุนการเงินระหว่างประเทศ (IMF) เปิดเผยรายงานแนวโน้มเศรษฐกิจโลก (WEO) โดยได้ประกาศปรับลดคาดการณ์การขยายตัวของเศรษฐกิจโลกในปีนี้สู่ระดับ 3.1% ซึ่งเป็นระดับต่ำสุดนับตั้งแต่เกิดวิกฤตการเงินในปี 2552 โดยลดลง 0.2% เมื่อเทียบกับตัวเลขคาดการณ์ในเดือนก.ค.ที่ระดับ 3.3% และต่ำกว่าการขยายตัวในปีที่แล้วที่ 3.4%